Na temelju članka 39. Zakona o pomorskom dobru i morskim lukama (Narodne novine, broj 83/23) i članka 50. Statuta Grada Buja-Buie ( „Službene novine Grada Buja-Buie“ broj 11/09, 05/11, 11/11, 03/13, 05/18, 04/21) Gradsko vijeće Grada Buja-Buie na svojoj sjednici održanoj \_\_\_\_\_\_\_\_\_\_\_\_\_\_ godine donosi

**IZMJENE I DOPUNE PLANA**

**UPRAVLJANJA POMORSKIM DOBROM**

**NA PODRUČJU GRADA BUJA-BUIE**

**ZA RAZDOBLJE 2024. – 2028.**

1. **OPĆE ODREDBE**

 Ovim izmjenama i dopunama Plana upravljanja pomorskim dobrom na području Grada Buja-Buie (dalje u tekstu:Grad) za razdoblje 2024. – 2028. godine (dalje u tekstu: Plan upravljanja pomorskim dobrom) mijenja se i dopunjuje Plan upravljanja pomorskim dobrom na području Grada Buja-Buie za razdoblje 2024. – 2028. godine od 30.01.2024., KLASA:342-02/23-01/02, URBROJ:2163-2-02-24-18.

* **Mijenja se i dopunjuje poglavlje IV. na način da se mijenja naziv poglavlja i izuzima iz tog poglavlja tekst koji se odnosi na gradnju na pomorskom dobru, te sada glasi:**

**IV. PLAN ODRŽAVANJA POMORSKOG DOBRA U OPĆOJ UPOTREBI**

|  |  |  |
| --- | --- | --- |
| **RB** | **POSLOVI REDOVNOG ODRŽAVANJA** | **GODIŠNJI IZNOS (EUR):** |
| 1. | Redovno održavanje šetnica, staza, morskih plaža na pomorskom dobru i obali, dohranjivanje plaže, sanacija infrastrukturnih građevina, postavljanje, uklanjanje i održavanje plutajućih brana i ostale opreme za plaže, održavanje komunalne opreme na pomorskom dobru i obali, fitosanitetska zaštita drveća | 11.500,00 |
| 2. | Plaćanje utroška vode na plažama | 1.000,00 |
| 3. | Čišćenje plaža, šetnica i uvala | 2.500,00 |
| 4. | Uklanjanje nezakonito izgrađenih građevina i zahvata u prostoru koji se prema propisima kojima se uređuje građenje ne smatraju građenjem | 2.000,00 |
| 5.  | Postavljanje i održavanje spremnika za odvojeno prikupljanje otpada | 1.000,00 |

 Šljunčana - stjenovita plaža će se, po potrebi, dohranjivati prirodnim šljunkom.U proteklom razdoblju se plaža dohranjivala u prosjeku jednom u četiri godine u ukupnim količinama do 85 m3 šljunka – obluci veličine 8-16 mm, sve ovisno o vremenskim prilikama. Područje obuhvata se nalazi na dijelu k.č.br. 460/69 i dijelu k.č.br. 460/80, sve k.o. Savudrija. Plaža se sastoji od šljunčane plaže duljine 250 m i stjenovite obale duljine cca 50 m. Riječ je o uređenom kupalištu-plaži koja je ujedno i tematizirana kao resort plaža i evidentirana je u Regionalnom programu uređenja i upravljanja morskim plažama u Istarskoj županiji (dohranjivanje se odnosi na dio plaže koji nije obuhvaćen valjanim ugovorom o koncesiji).

 Dohranjivanje plaže se planira godišnje, zbog nemogućnosti procjene vremenskih prilika koje su od utjecaja na taj proces. Dohranjivanje će se provoditi 1 godišnje prirodnim riječnim oblucima jednakovrijednim postojećim na plaži (svijetlo nijansirano – bijelo), granulacije 8-16 mm i to u količinama do maksimalno 85 m3 na cijeloj plaži dužine 250 m.

 Komunalna oprema su: kontejner za komunalni otpad, klupa, koš za otpatke, sigurnosne info tabele i znakovi, tenda, jednostavni podesti otvorenih terasa i sl.

 Kod planiranja prioriteta realizacije planiranih aktivnosti prvenstveno se treba osigurati nesmetani pristup pomorskom dobru, redovno održavanje pomorskog dobra u smislu popravka oštećenih šetnica, kabina, tuševa, i sl., sprječavanje nezakonitog postupanja, samovlasnog zauzeća, devastacije pomorskog dobra i nezakonitog nasipavanja te uklanjanje nezakonito izgrađenih građevina i drugih zahvata na pomorskom dobru.

* **Mijenja se poglavlje V. na način da se dodaje novo poglavlje kako slijedi:**

**V. PLAN GRADNJE NA POMORSKOM DOBRU**

Plan gradnje podrazumijeva gradnju građevina koje ostaju u općoj upotrebi. Plan gradnje na pomorskom dobru uključuje:

a. gradnju i održavanje šetnica u cilju osiguranja pristupa moru i uz more

b. plan uklanjanja nezakonitih nasipa

c. plan uklanjanja molova, gatova, sunčališta, istezališta, lukobrana, riva i drugih građevina, kao i građevina u lukama i drugih samostalnih infrastrukturnih objekata, koje nisu vidljive na DOF-u 5/2011

d. plan ozelenjavanja okoliša infrastrukturnih objekata, gdje je to moguće

e. plan uklanjanja nezakonitih sidrenih blokova, lanaca, konopa i plutača za privez brodova

f. procjenu potrebnih sredstava po stavkama.

Provoditi će se nadzor i obilazak terena u svrhu utvrđivanja nezakonitih nasipa kao i molova, gatova, sunčališta, istezališta, lukobrana, riva i drugih građevina, kao i građevina u lukama i drugih samostalnih infrastrukturnih objekata, koje nisu vidljive na DOF-u 5/2011, te osigurati uklanjanja nezakonitih sidrenih blokova, lanaca, konopa i plutača za privez brodova, ukoliko se utvrde na terenu.

U području obuhvata postoji mreža uređenih šetnica kojima se osigurava nesmetani pristup pomorskom dobru. U dijelu obuhvata, na dijelu k.č.br. 460/69 k.o. Savudrija, potrebno je urediti šetnicu uzdužno uz plažu, ispod nivoa postojeće betonirane terase u režimu dozvole, kao i pristup sa šetnice do same plaže, obzirom da je riječ o strmom terenu i postojećim šljunčanim pristupima samoj plaži, nastali prirodnim putem i samom upotrebom. U dijelu obuhvata nalazi se i trafostanica za koju je potrebno utvrditi mogućnost ozelenjavanja okoliša.

|  |  |  |
| --- | --- | --- |
| **RB** |  | **PROCJENA GODIŠNJI IZNOS (EUR):** |
| 1. | gradnja i održavanje šetnica u cilju osiguranja pristupa moru i uz more | 4.000,00 |
| 2. | uklanjanja nezakonitih nasipa/ u slučaju utvrđenja | 3.000,00 |
| 3. | uklanjanje molova, gatova, sunčališta, istezališta, lukobrana, riva i drugih građevina, kao i građevina u lukama i drugih samostalnih infrastrukturnih objekata, koje nisu vidljive na DOF-u 5/2011 / u slučaju utvrđenja | 5.000,00 |
| 4. | ozelenjavanje okoliša infrastrukturnih objekata | 1.000,00 |
| 5. | uklanjanje nezakonitih sidrenih blokova, lanaca, konopa i plutača za privez brodova | 2.000,00 |

* **Dosadašnja poglavlja V., VI. i VII. postaju poglavlja VI., VII. I VIII.**
* **Poglavlje VI. sada glasi:**

 **VI. PLAN DAVANJA DOZVOLA NA POMORSKOM DOBRU**

 Na pomorskom dobru na području Grada, a kojim upravlja Grad, utvrđuju se sljedeće djelatnosti koje se obavljaju temeljem dozvole:

|  |
| --- |
| **KANEGRA (dio k.č.br. 460/69 i dio k.č.br. 460/80 sve k.o. Savudrija)** |
| ***Šljunčana - stjenovita plaža (do granica lučkog područja)******(dijelovi k.č.br. 460/69 i 460/80 k.o. Savudrija)*** |
| **DJELATNOST** | **SREDSTVO** | **KOLIČINA**  | **MIN. GOD. NAKNADA** | **ROK** | **MIKROLOKACIJA** |
| **ugostiteljska djelatnost pripreme i usluživanje pića i hrane** | - Kiosk, montažni objekt do 15 m2 i sl. | 1 kom  | 3.000,00 EUR | 3 GODINE(1 dozvola) | MK1 |
| - pripadajuća terasa objekta m2 (postojeća betonirana terasa) | 1 kom  | 60,00 EUR/po m2 | 3 GODINE(1 dozvola) | MK1 |
| **iznajmljivanje opreme za rekreaciju i sport** | Iznajmljivanje plažne opreme- suncobrani, ležaljke | 150 kom(140 ležaljke, 10 suncobrani) | 40,00 EUR/po komadu | 3 GODINE(1 dozvola) | MK2A, MK2B, MK2C |
| **privremena ili prigodna djelatnost – bez mogućnosti ograničenja opće upotrebe** | kulturne, komercijalne, zabavne i športske priredbe | paušal | 1.000,00 EUR/dan | DO 3 DANA | MK2A, MK3 |
| snimanje komercijalnog programa i reklamiranje | paušal | 1.000,00 EUR /dan | DO 3 DANA | MK2A, MK2B, MK2C, MK3 |
| slikanje, fotografiranje | paušal | 1.000,00 EUR /dan | DO 2 DANA | MK2A, MK2B, MK2C, MK3 |
| **trgovina na malo izvan prodavaonica** | - prodaja na štandovima | 1 kom  | 1.000,00 EUR | 3 GODINE(1 dozvola) | MK3 |

 Na temelju Plana Grad će do 1. veljače tekuće godine objaviti javni natječaj za dodjelu dozvola na pomorskom dobru i to u službenom glasilu, na oglasnoj ploči, na službenim mrežnim stranicama Grada i u dnevnom listu. Trenutno imamo dvije važeće dozvole za razdoblje do 31.12.2025. i to:

|  |  |  |
| --- | --- | --- |
| Naziv djelatnosti | Mikrolokacija | Sredstva |
| Ugostiteljstvo  | MK1 | Kiosk do 12 m² |
| Ugostiteljstvo  | MK1 | Pripadajuća terasa od 24,20 m²  |
| iznajmljivanje opreme za rekreaciju i sport - ležaljke-suncobrani |  MK2A, MK2B, MK2C | 150 kom (140 ležaljke, 10 suncobrani) |

 Lokacije su označene na grafičkom prikazu lokacija na digitalnom ortofoto snimku s uklopljenim katastarskim stanjem. Raspisat će se natječaj za ugostiteljsku djelatnost iz kioska sa pripadajućom terasom, ambulantnu prodaju (štand za voće) i iznajmljivanja plažne opreme (suncobrani, ležaljke). Ležaljke, suncobrani i ostala oprema ne smije ometati korištenje plaže kao općeg dobra već moraju biti složeni na jednom mjestu ( dodijeljenoj lokaciji ) te se tek na zahtjev korisnika mogu postaviti na plaži. Pomorsko dobro u općoj upotrebi mora biti uredno i čisto i služiti svrsi za koju je namijenjeno. Pravna osoba ili fizička osoba obrtnik kojoj je povjereno obavljanje komunalne djelatnosti održavanja čistoće javnih površina dužna je redovno održavati i čistiti pomorsko dobro u općoj upotrebi sukladno programu održavanja komunalne infrastrukture. Pravna osoba ili fizička osoba obrtnik koja obavlja djelatnost zbog koje dolazi do onečišćavanja površina, dužna ih je redovito čistiti ili osigurati njihovo čišćenje, te je obvezan čistiti i površine koje služe kao pristup. Pravna osoba ili fizička osoba obrtnik koja obavlja djelatnost ima dužnost ostavljanja slobodnog pojasa od minimalno 2 metra od crte srednjih viših visokih voda mjereno vodoravno.

 Kiosk i/ili drugu građevinu gotove konstrukcije tlocrtne površine do 15 m² projektirati na način da se uklapa u ambijent, vodeći računa da su dozvoljene izvedbe u antracit boji (RAL 7016) ili drveni ali isključivo od kvalitetnog drva – hrast ili nijansirano u ton hrast.

 Drvene štandove (do 3m2) moguće je realizirati i u kombinaciji sa tendom bordo boje (RAL 3004) ili prljavo bijele“ boje (RAL 1013).

 Terase se realiziraju na zatečenom podu. Ukoliko je pod veoma dotrajao i/ili ima velike denivelacije i ne omogućuje realizaciju terase može se realizirati minimalno uzdignuta terasa na metalnoj konstrukciji na kojoj je hodna površina drvo.

 Terase je moguće ograditi prozračnom (nikako punom) pregradom od metala u antracit boji (RAL 7016). Visina pregrade do maksimalno 1.20 metara i na njima nije moguće aplicirati nikakve reklamne elemente.

 Za djelatnosti iz ovog Plana utvrđuje se radno vrijeme od 09,00 do 21,00 sati.

 Prilikom obavljanja djelatnosti nisu dopuštene radnje koje bi na bilo koji način ograničavale opću uporabu pomorskog dobra.

 Prilikom provedbe odredbi plana potrebno je uvažavati granice zaštićenih dijelova prirode kao i područja značajnog krajobraza za koja je nadležan Grad Buje-Buie. Zabranjuju se sve radnje koje bi mogle utjecati na to da se materijalima koji ne odgovaraju izvornom sedimentu mijenjaju karakteristike plaže ili okolnih zelenih površina sa pripadajućim drvećem.

**a) POSTUPAK DAVANJA DOZVOLA**

 Na temelju zaprimljenih ponuda na javnom natječaju, na temelju odluke Gradskog vijeća, rješenje o davanju dozvole na pomorskom dobru najpovoljnijem ponuditelju donosi Gradonačelnik.

 Dozvola na pomorskom dobru može se dati gospodarskom subjektu koji je registriran za obavljanje gospodarske djelatnosti za koju je podnio ponudu na javnom natječaju.

 Dozvola se može dati samo za obavljanje djelatnosti i korištenje pomorskog dobra manjeg značaja.

 Dozvola na pomorskom dobru ne može se dati ponuditelju koji je koristio pomorsko dobro bez valjane pravne osnove i/ili uzrokovao štetu na pomorskom dobru.

 Rješenje o davanju dozvole na pomorskom dobru je upravni akt na temelju kojeg gospodarski subjekt stječe pravo na obavljanje djelatnosti kojom se ne ograničava opća upotreba pomorskog dobra.

 Dozvole na pomorskom dobru daju se na rok od 2 godine, a iznimno se dozvola na pomorskom dobru može dati na rok do 20 dana za obavljanje privremene ili prigodne djelatnosti, samo jednom u kalendarskoj godini (kulturne, komercijalne, sportske priredbe, snimanje komercijalnog programa i sl.), uz mogućnost ograničenja opće upotrebe u smislu ograđivanja i naplate ulaska.

 Protiv rješenja o davanju i ukidanju dozvole na pomorskom dobru može se izjaviti žalba Ministarstvu.

 Ovlaštenik dozvole na pomorskom dobru može obavljati djelatnost na pomorskom dobru samo u opsegu i pod uvjetima utvrđenim u dozvoli na pomorskom dobru.

 Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga davatelj dozvole može na to ovlastiti. Zabrana se ne odnosi na najam, posudbu i sl. samih sredstava kojima se obavlja djelatnost iz dozvole na pomorskom dobru.

**b) JAMSTVA**

**Jamstvo za ozbiljnost ponude**

 Ponuditelj je dužan kao jamstvo za ozbiljnost ponude uplatiti novčani polog u iznosu od 5% početne naknade za dozvolu na transakcijski račun broj IBAN: HR5223800061804200004, otvoren kod ISTARSKE KREDITNE BANKE UMAG d.d., Model HR68, poziv na broj 9016-OIB ponuditelja/nacionalni identifikacijski broj uplatitelja, opis plaćanja – polog jamstva za ozbiljnost ponude.

**Jamstva za osiguranja naplate naknade za dozvolu na pomorskom dobru, za naknadu štete koja može nastati zbog neispunjenja obveza iz dozvole na pomorskom dobru te za korištenje dozvole na pomorskom dobru preko mjere**

 Ponuditelj je dužan prije izdavanja dozvole dostaviti bjanko zadužnicu ovjerenu od javnog bilježnika kojom ovlaštenik dozvole na pomorskom dobru daje suglasnost da se može provesti prisilna ovrha na svim njegovim računima i njegovoj cjelokupnoj pokretnoj i nepokretnoj imovini, a radi naplate dospjele, a nenaplaćene naknade za dozvolu na pomorskom dobru.

 Ponuditelj je dužan prije izdavanja dozvole dostaviti:

- izjavu kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka, ukoliko se nalaze izvan odobrene lokacije,

- izjavu kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka ako se predmeti i stvari nalaze na lokaciji nakon isteka ili ukidanja dozvole na pomorskom dobru i

- izjavu kojom se daje suglasnost pomorskom redaru za uklanjanje i odvoz na deponij svih predmeta i stvari bez provedenog upravnog postupka ako se predmeti i stvari nalaze na lokaciji dozvole te ukoliko se na lokaciji postavljaju predmeti i stvari koje nisu odobrene dozvolom na pomorskom dobru.

**c) NAČIN OCJENJIVANJA PONUDA ZAPRIMLJENIH NA NATJEČAJU ZA DAVANJE DOZVOLA**

Grad Buje-Buie će primijeniti kriterije ocjenjivanja kako sijedi:

- ponuđeni iznos naknade za dozvolu na pomorskom dobru, a kriterij iznosi 60 % ocjene ponude,

- prethodno iskustvo i dobro i odgovorno obavljanje djelatnosti, odnosno korištenje pomorskog dobra, a kriterij iznosi 10 % ocjene ponude,

- upotreba opreme i pratećih instalacija i pružanje usluga koje na dobar i kvalitetan način uzimaju u obzir i sadrže specifičnosti i obilježja autentičnih kulturnih i prirodnih vrijednosti tog područja te koriste najviše estetske standarde, a kriterij iznosi 20 % ocjene ponude,

- vremensko razdoblje obavljanja djelatnosti temeljem dozvole (duži period obavljanja djelatnosti koji pospješuje izvansezonsku ponudu nosi veći broj bodova), a kriterij iznosi 10 % ocjene ponude,

**d) UVJETI KOJE PONUDITELJU MORAJU ISPUNJAVATI**

Uvjeti koje ponuditelju moraju ispunjavati:

a. da je ponuditelj registriran za djelatnost za koju podnosi prijavu na natječaj,

b. da ponuditelj nema dospjelih obveza temeljem javnih davanja,

c. da ponuditelj nema dospjelih obveza prema Gradu Buje-Buie,

d. da ponuditelj nije koristio pomorsko dobro bez valjane pravne osnove i/ili uzrokovao štetu na pomorskom dobru.

**e) UVJETI OBAVLJANJA DJELATNOSTI TEMELJEM DOZVOLE**

Uvjeti obavljanja djelatnosti za djelatnost iznajmljivanja plažne opreme uključuju:

a. dužnost držanja plažne opreme (suncobrani, ležaljke, ronilačka oprema, oprema za plivanje i sl.) uredno složene i smještene na dijelu pomorskog dobra koje je dozvolom na pomorskom dobru određeno za njihov smještaj i izdavanje kada nisu iznajmljene korisniku,

b. dužnost spremanja plažne opreme na dio pomorskog dobra koje je dozvolom na pomorskom dobru određeno za njihov smještaj i izdavanje kada korisnik prestane koristiti plažnu opremu,

c. dužnost redovitog održavanja i čišćenja pomorskog dobra na kojem se izdaje dozvola,

d. dužnost ostavljanja slobodnog pojasa od minimalno 2 metra od crte srednjih viših visokih voda mjereno vodoravno.

Uvjeti obavljanja za ugostiteljsku djelatnost u restoranima, barovima, catering objektima i objektima jednostavnih usluga uključuju:

a. obvezu priključka na vodovod i odvodnju, a ako te mogućnosti nema, obvezu postavljanja spremnika za vodu i odvodnju.

* **Poglavlje VIII. sada glasi:**

**VIII. ZAVRŠNE ODREDBE**

Na ovaj Plan prethodnu suglasnost moraju dati javnopravno tijelo nadležno za prostorno planiranje i gradnju i upravni odjel u jedinici područne (regionalne) samouprave u čijem su djelokrugu poslovi zaštite okoliša i prirode. Po ishođenju suglasnosti Plan će se objaviti u Službenim novinama Grada Buja-Buie. Plan stupa na snagu osmog dana od dana objave u službenim novinama.

 Donošenjem ovog Plana stavlja se izvan snage Plan upravljanja pomorskim dobrom na području Grada Buja-Buie za razdoblje 2024-2028. od 21.12.2023., KLASA: 342-02/23-01/02, URBROJ: 2163-2-02-23-11, za koji su ishodovane prethodne suglasnosti.

KLASA: 342-02/23-01/02

URBROJ: 2163-2-02-25-19

Buje, 15.01.2025.

**GRADSKO VIJEĆE**

**Predsjednik**

Franko Gergorić

**Obrazloženje**

Grad Buje-Buie je donio Plan upravljanja pomorskim dobrom na području Grada Buja-Buie za razdoblje 2024-2028. na sjednici od 30.01.2024., KLASA: 342-02/23-01/02, URBROJ: 2163-2-02-24-18, sve sukladno važećim propisima na taj dan i za isti su ishodovane sve prethodne suglasnosti.

Grad Buje-Buie je nakon donošenja Plana isti poslao na nadzor zakonitosti u nadležno Ministarstvo mora, prometa i infrastrukture - Uprava pomorstva. Omaškom nisu uz Plan dostavljene i sve prethodne suglasnosti koje su ishodovane.

Nakon toga Gradu Buje-Buie se obraća nadležno Ministarstvo sa mišljenjem od 24.07.2024., KLASA:040-01/23-01/98, URBROJ:530-03-2-1-1-24-3 (u uvjerenju da nemamo prethodne suglasnosti) u kojem od Grada Buja-Buie traži otklanjanje utvrđenih nedostataka. Grad Buje-Buie je odmah po zaprimanju mišljenja nadležnom Ministarstvu dostavio sve prethodne suglasnosti koje prethodno omaškom nisu dostavljene. Isto tako izvršene su i izmjene Plana po pitanju početnih naknada za dozvole jer je nakon donošenja Plana od 30.01.2024. i provedbe samog natječaja po tom Planu donesena nova Uredba o vrstama djelatnosti i visini minimalne naknade za dodjelu dozvola na pomorskom dobru (NN 16/24 – stupila na snagu 10.02.2024) i iste su dostavljene Ministarstvu na uvid.

Znalo se tada da se Uredba ima donijeti i da će biti donesena, ali uzimajući u obzir odredbu čl. 71. st. 2. Zakona o pomorskom dobru i morskim lukama (NN 83/23) koji propisuje da ako izvršno tijelo jedinice lokalne samouprave odnosno ravnatelj javne ustanove za zaštićene dijelove prirode odnosno ravnatelj državne ili županijske lučke uprave ne objave javni natječaj u roku iz stavka 1. ovoga članka (01. veljače tekuće godine), smatra se da u tekućoj godini neće davati dozvole na pomorskom dobru i odredbu čl. 231. st. 2. koja propisuje da do stupanja na snagu Uredbe o vrstama djelatnosti i visini minimalne naknade za dodjelu dozvola na pomorskom dobru ima se primjenjivati Uredba o postupku davanja koncesijskog odobrenja na pomorskom dobru (»Narodne novine«, br. 36/04., 63/08., 133/13. i 63/14.), mi smo Plan usvojili i raspisali natječaj u zakonskim rokovima. Tako smo postupili jer smo zauzeli stajalište da je rok iz čl. 71. st. 2. Zakona prekluzivne naravi, te smo Plan donijeli i natječaj raspisali prije 01.02. tekuće godine.

Ovim prijedlogom predlaže se izmjena i dopuna Plana na način da se usklađuje visini minimalne naknade za dodjelu dozvola na pomorskom dobru kako propisano Uredbom o vrstama djelatnosti i visini minimalne naknade za dodjelu dozvola na pomorskom dobru (NN 16/24 – stupila na snagu 10.02.2024), te se detaljnije i pod posebnim poglavljem uređuje pitanje gradnje na pomorskom dobru.

S obzirom da se zadiralo samo u pitanje gradnje zatražena je samo prethodna suglasnost javnopravnog tijela nadležnog za prostorno planiranje i gradnju.